Siringi ya Uganda eyasooka okufulumizibwa yafulumuzibwa mu lukumi mu lwenda nkaaga mu mukaaga ng’edda mu kifo kya siringi y’obuvanjuba bwa Afirika. Oluvannyuma lw’okunaabuuka kw’ensimbi okwaliwo, siringi empya yagunjibwawo mu lukumi mu lwenda kinaana mu musanvu nga yenkanankana ennusu ekikumi eza siringi enkadde. Siringi ye ssente ekozesebwa mu Uganda mu kusuubulagana kwonna era nga zirimu ez’ebinusu n’empapula. Emyaka gya lukumi mu lwenda nkaaga mu mukaaga okutuuka mu lukumi mu kinaana mu musanvu, mulabikiramu ebinusu bya siringi za Uganda okuli: siringi emu, ebbiri, ettaano, ekkumi n’ey’amakumi abiri. Siringi zino zaalabikiranga mu langi nga eya kitaka, n’enzirugaalirivu. Mu lukumi mu lwenda kyenda mu munaana ennusu za siringi za Uganda okuli, ey’amakumi ataano, ekikumi, ebikumi ebibiri n’ebikumi ebitaano byatongozebwa. Mu lukumi mu lwenda nkaaga mu mukaaga, bbanka ya Uganda era yagunjaawo siringi ez’empapula okuli ettaano, ekkumi, amakumi abiri n’ekikumi. Mu lukumi mu lwenda nsanvu mu esatu akapapula ka siringi amakumi ataano kaatongozebwa, nga kagobererwa ak’ebikumi ebitaano n’ak’olukumi mu lukumi mu lwenda kinaana mu esatu. Olwo mu lukumi mu lwenda kinaana mu etaano, akapapula ka siringi enkumi ettaano ne kafulumizibwa. Mu nkumi bbiri mu kkumi obupapula bwa siringi za Uganda obupya bwafulumizibwa nga buno buteereddwako ebifaananyi eby’enjawulo ebyoleka ebyafaayo bya Uganda, obutonde bw’ensi n’obuwangwa. Mu kiseera kino ekya nkumi bbiri abiri mu esatu; obupapula bwa siringi za Uganda obuliwo kuliko: ak’emitwalo etaano akali mu langi eya kyenvu, ak’ebiri akamyufu, ak’omutwalo aka kakobe, ak’enkumi ettaano aka kiragala, ak’enkumi ebbiri aka bbulu n’ak’olukumi aka kitaka.